Neuvoston päätös 2003/543/YUTP,

tehty 21 päivänä heinäkuuta 2003,

yhteisen toiminnan 2002/589/YUTP täytäntöönpanosta Euroopan unionin osallistumiseksi käsiaseiden ja kevyiden aseiden epävakauttavan keskittymisen ja leviämisen torjumiseen Latinalaisessa Amerikassa ja Karibian alueella

EUROOPAN UNIONIN NEUVOSTO, joka

ottaa huomioon 12 päivänä heinäkuuta 2002 hyväksytyn neuvoston yhteisen toiminnan 2002/589/YUTP Euroopan unionin osallistumisesta käsiaseiden ja kevyiden aseiden epävakauttavan keskittymisen ja leviämisen torjumiseen(1) ja erityisesti sen 6 artiklan yhdessä Euroopan unionista tehdyn sopimuksen 23 artiklan 2 kohdan toisen luetelmakohdan kanssa,

sekä katsoo seuraavaa:

(1) Euroopan unioni on päätöksellä 2001/200/YUTP(2) päättänyt osallistua torjumaan pienaseiden ja kevyiden aseiden hallitsematonta keskittymistä ja leviämistä, joka muodostaa uhan rauhalle ja turvallisuudelle ja vähentää kestävän kehityksen mahdollisuuksia muun muassa Latinalaisessa Amerikassa ja Karibian alueella. Euroopan unionin osallistuminen kyseisen päätöksen nojalla Limassa sijaitsevan Yhdistyneiden Kansakuntien aseidenriisuntaosaston (DDA) puolesta toimivan Latinalaisen Amerikan ja Karibian alueen rauhan, aseriisunnan ja kehityksen Yhdistyneiden Kansakuntien aluekeskuksen (UN-LiREC) toimintaan on tehokkaasti huolehtinut pienaseiden ja kevyiden aseiden hallitsemattoman keskittymisen ja leviämisen torjunnan valmistelutoimista sekä tietyistä alustavista täytäntöönpanotoimista kyseisellä alueella. UN-LiREC ja DDA ovat pyytäneet Euroopan unionin apua toiminnan jatkamisessa.

(2) Euroopan unioni aikoo yhteisen toiminnan 2002/589/YUTP 1 artiklassa asetettuihin tavoitteisiin pyrkiessään toimia toimivaltaisilla kansainvälisillä foorumeilla ja asianmukaisissa alueellisissa yhteyksissä antamalla apua kansainvälisten järjestöjen, ohjelmien ja toimijoiden kautta sekä alueellisin järjestelyin.

(3) UN-LiREC toimii DDA:n puolesta ja sen yleistavoitteena ampuma-aseita, ammuksia ja räjähteitä käsittelevänä alueellisena selvityskeskuksena on alueen valtioiden avustaminen alueellisten sopimusten ja säännösten täytäntöönpanossa ja yhteensovitetun lähestymistavan kehittämisessä ampuma-aseiden laittoman kaupan torjumiseksi sekä voimavarojen ja toimintakyvyn parantamiseksi alueella useiden erityishankkeiden avulla.

(4) UN-LiRECin hankkeiden tavoitteina on kouluttaa kouluttajia poliisioppilaitoksissa, kehittää välineistöä laillisen ampuma-asekaupan valvonnan parantamiseksi, torjua ja estää laitonta ampuma-aseiden kauppaa Latinalaisessa Amerikassa ja Karibian alueella, helpottaa ylijäämäaseiden hävittämistä ja asevarastojen hallinnointia sekä tukea parlamentaarikkoja ampuma-aseita, ammuksia ja räjähteitä koskevan lainsäädännön parantamisessa.

(5) UN-LiREC ja Amerikan valtioiden järjestö toteuttavat näihin hankkeisiin liittyviä toimia yhteistyössä muiden järjestöjen kanssa.

(6) Komissio on hyväksynyt, että tämän päätöksen täytäntöönpano annetaan sen tehtäväksi.

(7) Euroopan unioni aikoo sen vuoksi antaa jatkuvaa taloudellista apua UN-LiRECin toiminnalle yhteisen toiminnan 2002/589/YUTP II osaston mukaisesti.

(8) Komissio huolehtii siitä, että Euroopan unionin osallistuminen hankkeisiin, myös UN-LiRECin toteuttamiin asianmukaisiin toimenpiteisiin, on riittävän näkyvää,

ON PÄÄTTÄNYT SEURAAVAA:

1 artikla

1. Euroopan unioni osallistuu pienaseiden ja kevyiden aseiden hallitsemattoman keskittymisen ja leviämisen torjumiseen Latinalaisessa Amerikassa ja Karibian alueella antamalla jatkuvaa tukea Latinalaisen Amerikan ja Karibian alueen rauhan, aseriisunnan ja kehityksen Yhdistyneiden Kansakuntien aluekeskuksen (UN-LiREC) suunnittelemille toimille.

2. Euroopan unioni antaa tätä tarkoitusta varten rahoitusapua Yhdistyneiden Kansakuntien aseidenriisuntaosastolle (DDA), jonka puolesta UN-LiREC toimii, sellaisia hankkeita varten, joiden tavoitteena on kouluttajien (ohjaajien) kouluttaminen poliisioppilaitoksissa kehittämällä erityiskursseja ja simulointiharjoituksia sekä välineistöä, jolla voidaan edistää pyrkimyksiä parantaa laillisen ampuma-asekaupan valvontaa, ehkäisemällä ja torjumalla ampuma-aseiden laitonta kauppaa Latinalaisessa Amerikassa ja Karibian alueella, helpottamalla ylijäämäaseiden hävittämistä ja varmuusvarastojen hallinnointia sekä tukemalla parlamentaarikkoja ampuma-aseita, ammuksia ja räjähteitä koskevan lainsäädännön parantamisessa.

3. Tämän päätöksen täytäntöönpano annetaan komission tehtäväksi. Tätä varten komissio tekee Yhdistyneiden Kansakuntien aseidenriisuntaosaston (DDA), jonka puolesta UN-LiREC toimii, kanssa rahoitussopimuksen Euroopan unionin tuen käytön ehdoista. Tätä tukea ei tarvitse suorittaa takaisin. Tehtävässä rahoitussopimuksessa määrätään, että UN-LiREC, DDA ja UN-LiRECin kumppanit huolehtivat siitä, että Euroopan unionin hankkeeseen osallistumisella on sen suuruutta vastaava näkyvyys.

2 artikla

1. Rahoitusohje 1 artiklassa mainittuja tarkoituksia varten on 700000 euroa.

2. Edellä 1 kohdassa mainitulla määrällä rahoitettavia menoja hallinnoidaan Euroopan unionin yleiseen talousarvioon sovellettavien yhteisön menettelyjen ja sääntöjen mukaisesti.

3 artikla

Komissio toimittaa asianomaisille neuvoston elimille säännöllisiä kertomuksia tämän päätöksen täytäntöönpanosta yhteisen toiminnan 2002/589/YUTP 9 artiklan 1 kohdan mukaisesti. Tällä tavoin annettavat tiedot perustuvat erityisesti niihin säännöllisiin raportteihin, jotka UN-LiREC/DDA toimittaa komission kanssa 1 artiklan mukaisesti tekemänsä sopimuksen nojalla.

4 artikla

1. Tämä päätös tulee voimaan 1 päivänä elokuuta 2003; tämän toiminnan täytäntöönpanosta mainitusta päivästä lukien aiheutuneet kulut voidaan hyväksyä rahoitettaviksi. Päätöksen voimassaolo päättyy 31 päivänä heinäkuuta 2004.

2. Tätä päätöstä tarkastellaan uudelleen kymmenen kuukauden kuluttua päivästä, jona se tehdään.

5 artikla

Tämä päätös julkaistaan Euroopan unionin virallisessa lehdessä.

Tehty Brysselissä 21 päivänä heinäkuuta 2003.

Neuvoston puolesta

Puheenjohtaja

F. Frattini

(1) EYVL L 191, 19.7.2002, s. 1.

(2) EYVL L 72, 14.3.2001, s. 1.